b'\n_START_ARTICLE_\nCentre for Ships and Ocean Structures\n_START_PARAGRAPH_\nCentre for Ships and Ocean Structures (CeSOS), eller Senter for skip- og havkonstruksjoner, er et senter for fremragende forskning lokalisert ved Marinteknisk Senter p\xc3\xa5 Tyholt i Trondheim. Senteret har som m\xc3\xa5l \xc3\xa5 utvikle grunnleggende kunnskap om design og man\xc3\xb8vrering av skip- og havkonstruksjoner. Det ble utnevnt som et senter for fremragende forskning av Norges forskningsr\xc3\xa5d og NTNU fra 2002 til 2012. _NEWLINE_Selv om finansieringsperioden av NFR ble avsluttet i 2012 er det fortsatt en del forskningsaktivitet framover, finansiert gjennom eksterne midler.\n_START_SECTION_\nForskningsomr\xc3\xa5der\n_START_PARAGRAPH_\nForskningen ved senteret har som m\xc3\xa5lsetting \xc3\xa5 utvikle grunnleggende kunnskap om design og man\xc3\xb8vrering av skips- og havkonstruksjoner gjennom teoretisk og eksperimentell forskning innenfor marin hydrodynamikk, strukturell mekanikk og automatisk kontroll. Forskningen tar sikte p\xc3\xa5 \xc3\xa5 utvikle kunnskap om hvordan havet og dets omgivelser virker inn p\xc3\xa5 skips- og havkonstruksjoner. Det benyttes analytiske og statistiske metoder, samt eksperimentelle studier. Kunnskapen kan bidra til design av sikre, kostnadseffektive og milj\xc3\xb8vennlige konstruksjoner, og kan ogs\xc3\xa5 nyttes i planleggingen og gjennomf\xc3\xb8ringen av marine operasjoner. Det forventes at betydningen av fiskeoppdrettsanlegg og utnyttelse av fornybar energi fra havet vil \xc3\xb8ke i fremtiden. Den vitenskapelige forskningen ved senteret tar h\xc3\xb8yde for denne utviklingen, og har fokus p\xc3\xa5 \xc3\xa5 utvikle ny kunnskap basert p\xc3\xa5 synergien mellom hydrodynamikk, strukturell mekanikk og automatisk kontroll.\n_START_SECTION_\nFakta om CeSOS\n_START_PARAGRAPH_\nAntall ansatte ved utgangen av 2012: 6 n\xc3\xb8kkelpersoner, 2 administrativt ansatte, 11 post-docs, 43 ph.d.-kandidater,  7 uteksaminerte ph.d.-kandidater,  28 uteksaminerte masterstudenter, 5 adjunkter, 4 gjesteprofessorer, 3 bes\xc3\xb8kende forskere fra  INSEAN og Massachusetts Institute of Technology og 5 bes\xc3\xb8kende ph.d.-kandidater. _NEWLINE_Publikasjoner i 2012: 2 b\xc3\xb8ker, 14 bokkapitler, 10 internasjonale gjestetaler (key note lectures), 57 tidskriftartikler og 95 konferanseartikler._NEWLINE_Videre innsats av n\xc3\xb8kkelpersonalet i 2012: Redaksjonelt samarbeid med 21 vitenskapelige tidsskrifter og medlemmer av 14 komiteer (arrangering av internasjonale konferanser).'